(Aangestuur vanaf Christiania)
- Totaal (1 Januarie 2018) 673 469
- Bevolkingsdigtheid 1 483,4/vk km
Oslo (Noors: [↓ʊʂˈlʊ]) is die hoofstad van die Koninkryk Noorweë (Skandinawië, Noord-Europa) met 'n oppervlakte van 454 vierkante kilometer en 'n bevolking van 673 469 (soos op 1 Januarie 2018). Oslo is die politieke, ekonomiese en kulturele sentrum van Noorweë en sy grootste stad. Byna 'n derde van die Noorse bevolking is in die metropolitaanse gebied van Oslo gekonsentreer.
Alhoewel die stad op dieselfde breedtegraad soos die Finse hoofstad Helsinki, Sint Petersburg in Rusland of die Alaskaanse metropool Anchorage lê, het Oslo danksy die matigende invloed van die warm Golfstroom 'n gematigde seeklimaat met dikwels warm somers en baie sonskyndae. Nogtans is die hoofstadgebied gedurende die Skandinawiese winter tussen drie en vyf maande lank met sneeu bedek, en die ski-oorde in die bergagtige omgewing van Oslo lok tussen Desember en April talle skitoeriste.
Vanweë die ekonomiese welvaart van die land en die behoefte aan bykomende opgeleide mannekrag het Oslo – net soos ander grooot stede in die land – talle immigrante gelok wat van Oslo vandag 'n baie kosmopolitiese stad maak. Volgens die jaarlikse ondersoeke van die Londense navorsingsinstelling Economist Intelligence Unit wat die prysvlak van goedere en dienste in belangrike metropole ranglys is Oslo sedert 2006 egter ook die duurste hoofstad ter wêreld.
Die bergpiek Holmenkollen met sy bekende gelyknamige skispring-skans staan internasionaal bekend vir die skispringkampioenskappe wat hier jaarliks beslis word
Die boogvormige stadsgebied van Oslo is teen die noordelike ent van die Oslofjord geleë. Danksy die strategiese ligging tussen die see, die uitgestrekte gebiede in die noorde en die paaie wat vanuit die suide oor die Ekeberg-bergpiek na die stad loop, het Oslo sedert sy stigting 'n natuurlike knooppunt in die klein keteldal Oslogryta gevorm. Die stadsentrum in die keteldal, wat in weerkundige opsig soms deur uiterstes soos baie warm somers en bitter koue winters gekenmerk word, word deur bergrûens en mere omring. Die Oslofjord is net soos die mere van die omgewing 'n gewilde ontspanningsgebied vir die hoofstadbewoners.
Die landskap Nordmarka in die noorde word deur bos- en watergebiede gekenmerk, en mere soos Bogstadvannet, Sognsvann en Maridalsvannet in die vallei Maridalen (die grootste met 'n oppervlakte van 3,91 vierkante kilometer) staan bekend vir hulle natuurskoon. Oslo Golfklubb, die eerste Noorse gholfklub wat in 1924 gestig is, is aan die suidoewer van die Bogstadvannet geleë. Die altesaam 343 mere in die stadsgebied is 'n belangrike bron van drinkwater.
Die Nesodden-skiereiland, wat teenoor Oslo lê, strek ver uit in die Oslofjord. Malmøya is met 'n oppervlakte van 0,56 vierkante kilometer die grootste van die sowat veertig eilande in die stadsgebied van Oslo, terwyl 'n baie groter aantal eilande in die Oslofjord buite die hoofstadgebied lê. Die hoogste bergpiek is Kirkeberget (629 meter bo seevlak).
Alhoewel Oslo met 'n bevolking van sowat 'n half miljoen een van die kleiner Europese hoofstede is, strek sy stadsgebied nogtans oor 'n oppervlakte van sowat 450 vierkante kilometer. Twee derdes hiervan is beskermde natuurgebiede met bosse, berge en mere, en ook in die sentrale stadsgebied is daar talle parke en ander rustige groen terreine wat altesaam 68 persent van die totale oppervlakte beslaan. Dit mak van Oslo die groenste metropool ter wêreld. Veral gedurende die winter kan selfs wilde elande in die groen dele van die stadsgebied aangetref word.
Danksy die Golfstroom, wat warm lugmassa's vanuit die Golf van Mexiko na die Atlantiese Oseaan voer, het Oslo ondanks sy noordelike ligging 'n relatief gematigde klimaat. Die somers word deur warm en aangename sonnige weer met 'n gemiddelde temperatuur tussen 15 en 16 °C gekenmerk. Die gemiddelde maksimale temperature in Junie en Julie is 20 tot 22 °C, maar uiterstes kan soms meer as 30 °C beloop. Oslo maak nie deel uit van die landsdele waar die middernagson tydens die somernagte skyn nie, maar die nagte is nogtans relatief helder.
Die winters in Oslo is daarenteen lang, donker en relatief koud. Die stad lê maande lank in 'n vaal skemerlig. Tussen September en Mei kan die kwik benede vriespunt daal, alhoewel die temperature as gevolg van globale verwarming teen die begin van die 21ste eeu ook tydens die winters dikwels hoër was. Januarie en Februarie is die koudste maande met gemiddelde minimale temperature van sowat -7 °C. Die laagste temperatuur, wat ooit in Oslo aangeteken is, was -27,9 °C in Februarie 1871. Sneeuvalle kom dwarsdeur die wintermaande voor; op sowat dertig dae van die jaar val gemiddeld meer as 25 sentimeter sneeu. Die gemiddelde jaarlikse neerslae van 763 millimeter val dwarsdeur die jaar, alhoewel die somers ietwat natter is as die somers.
↑ Statistisk sentralbyrå – Statistics Norway:Folkemengde og befolkningsendringar. Besoek op 22 Maart 2018